'ธนชาต'โชว์แกร่งQ3กำไร3.54พันล.
ธนชาตผลดำเนินงานเด่นโตต่อเนื่อง 15 ไตรมาส  รวม 9 เดือนกำไรสุทธิ 1.11 หมื่นล้าน เพิ่มขึ้น 9.91%
18 ต.ค. 2561

ธนชาตผลดำเนินงานเด่นโตต่อเนื่อง 15 ไตรมาส  รวม 9 เดือนกำไรสุทธิ 1.11 หมื่นล้าน เพิ่มขึ้น 9.91%
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยผลการดำเนินงานของธนาคารและบริษัทย่อยในไตรมาส 3 ปี 2561 ยังคงแข็งแกร่ง เติบโตติดต่อกันเป็นไตรมาส 15 โดยมีกำไรสุทธิ 3,540 ล้านบาท
อย่างไรก็ตาม ในไตรมาสนี้ธนาคารมีภาระภาษีเพิ่มขึ้น เพราะสิทธิประโยชน์ทางภาษีได้หมดไปตั้งแต่ไตรมาสก่อน ดังนั้นหากพิจารณากำไรก่อนภาษีเงินได้ ธนาคารและบริษัทย่อยมีกำไรก่อนภาษีเงินได้ในไตรมาสนี้เท่ากับ 4,649 ล้านบาท เพิ่มขึ้น 2.06% เทียบไตรมาสก่อนหน้าและเพิ่มขึ้นถึง 18.93% เทียบช่วงเดียวกันของปีก่อน
สำหรับผลการดำเนินงานงวด 9 เดือน ปี 2561 ธนาคารธนชาตและบริษัทย่อยมีกำไรสุทธิ 11,140 ล้านบาท เพิ่มขึ้น 9.91%  โดยมีกำไรก่อนภาษีเงินได้ 13,326 ล้านบาท เพิ่มขึ้นถึง 18.53% ซึ่งมีรายได้ดอกเบี้ยสุทธิปรับตัวเพิ่มขึ้นจากการเติบโตของเงินให้สินเชื่อ ซึ่งเติบโต 5.33%  เป็นไปตามเป้าหมายที่วางไว้